**Echipa de robotică a juniorilor de la Liceul Național de Informatică a câștigat trofeul „stea în devenire” la concursul regional de robotică „FIRST® LEGO® League”**

„Mindstormers”, echipa de robotică a juniorilor de la LNI, a intrat în competiția „FIRST® LEGO® League”, ce a avut loc la Cluj, în data de 2 februarie, câștigând trofeul „Stea în devenire”.

FIRST® LEGO® League este o competiție internațională de robotică și soluții inovatoare, pentru copii cu vârsta cuprinsă între 9 și 16 ani, lansată în 1998. Anul acesta, tema a fost „Smart City”. Elevii au muncit la proiectarea robotului timp de mai multe luni, perioadă în care s-a și la lucrat și la realizarea proiectului de inovare propus în cadrul sezonului.

Provocarea lansată de CITY SHAPER a fost legată identificarea unei probleme din spațiul public din comunitate, proiectarea unei soluții, comunicarea acestei soluții și îmbunătățirea ei. A fost un efort constant, o activitate căreia copiii i-au dedicat mult timp și energie. Anul acesta, echipa de robotică a gimnaziului și-a schimbat componența. S-a mizat în majoritate pe elevi de clasa a V-a, care vor fi pregătiți pe termen lung și care sperăm să obțină rezultate bune. Au muncit zilnic, câte două ore, după terminarea cursurilor. A fost primul lor concurs în această componență, iar premiul a fost obținut în urma evaluării tuturor probelor din concurs (Proba de robotică, Proiectarea robotului, Proiectul de inovare și Valorile fundamentale). Juriul a apreciat identificarea multor soluții la problemele comunității, structura mecanică a robotului, iar în ceea ce privește valorile fundamentale a remarcat că sunt o echipă super implicată, cu energie pozitivă, și având un slogan foarte motivant: ,,Niciunul dintre noi nu poate face singur ceea ce putem face împreună.

Cele 11 „stele în devenire” sunt: Marc Iercoșan, David Breje , Mihai Ozarchevici, Alex Crișan, Clara Hac, Andrei Ungur, Andreea Socaci, Tudor Dronca, Adrian Muntoiu, David Linko și Alexandra Orga. Aceștia au fost coordonați de doamna Diana Lădariu.

Succesul juniorilor completează performanțele obținute de cele două echipe de robotică ale Liceului Național de Informatică. Recent, echipa „Delta Force” s-a calificat în finala campionatului de robotică de la Krasnoyarsk, în Siberia, ce va avea loc la sfârșitul lunii februarie. Totodată, „Mușchetarii roboticii” au obținut locul doi la competiția BRD First Tech Challenge, la secțiunea „Motivate Award”.

„Suntem bucuroși de rezultatele pe care echipele de robotică ale Liceului Național de Informatică le obțin constant. Efortul depus de elevi și de cadrele didactice este admirabil. Noul trofeu obținut de Mindstormers este o reușită, o dovadă de implicare, ambiție. Le mulțumesc și îi asigur pe toți de implicarea și sprijinul meu”, a declarat Maria Pașcalău, directorul Liceului.